
PROJEKTLIGJIN "PËR DISA SHTESA DHE NDRYSHIME NË LIGJIN NR. 9920, DATË 19.5.2008, 'PËR PROCEDURAT TATIMORE NË REPUBLIKËN E SHQIPËRISË', TË NDRYSHUAR"

I. Hyrje

Komisioni për Çështjet Ligjore dhe Administratën Publike (“Komisioni”), në cilësinë e komisionit për dhënie mendimi, në mbledhjen e datës 17.11.2025 mori në shqyrtim dhe diskutoi projektligjin "Për disa shtesa dhe ndryshime në ligjin nr. 9920, datë 19.5.2008, 'Për procedurat tatimore në Republikën e Shqipërisë', të ndryshuar" (“Projektligji”), i paraqitur si pjesë përbërëse e paketës fiskale që shoqëron projektligjin “Për buxhetin e shtetit për vitin 2026”, propozuar nga Këshilli i Ministrave. 

Komisioni për Çështjet Ligjore dhe Administratën Publike caktoi relator për shqyrtimin e këtij projektligji deputetin z. Ermal Pacaj.

Në mbledhjen e Komisionit, për të prezantuar projektligjin dhe për të dhënë shpjegime për pyetjet e anëtarëve të Komisionit ishin të pranishëm z. Petrit Malaj, Ministër i Financave, i shoqëruar nga stafi teknik pranë kësaj Ministrie. 


1. BAZA KUSHTETUESE DHE LIGJORE E PROJEKTLIGJIT. VLERËSIMI I KUSHTETUTSHMËRISË, LIGJSHMËRISË DHE HARMONIZIMI ME LEGJISLACIONIN KOMBËTAR 

1.1 Baza kushtetuese dhe ligjore e projektligjit.

[bookmark: _GoBack]Në respektim të normativës kushtetuese, Projektligji i paraqitur për shqyrtim është propozuar nga Këshilli i Ministrave, mbështetur në përcaktimet e nenit 81, pika 1 dhe nenit 100 të Kushtetutës së Republikës së Shqipërisë.

-	Nga ana juridike procedurale, projektligji i nënshtrohet procedurave të parashikuara në  nenet 78, 81 pika 1 dhe 155, të Kushtetutës dhe nenit 68 të Rregullores së Kuvendit të Shqipërisë. 

- Në aspektin juridik formal-procedural, akti shoqërohet me relacionin përkatës, sipas kërkesave të nenit 68, pika 2 të Rregullores së Kuvendit. Miratimi i këtij projektligji kërkon një shumicë të thjeshtë votash, sipas nenit 55, pika 3 të Rregullores së Kuvendit

· Në aspektin formal, projektligji përbëhet nga 19 nene.

1.2 Vlerësimi i kushtetutshmërisë dhe ligjshmërisë, harmonizimi me legjislacionin në fuqi 

Në aspektin kushtetues, projektligji vlerësohet në përputhje me parimet themelore të sanksionuara në Kushtetutën e Republikës së Shqipërisë. Ndërhyrjet e propozuara respektojnë parimin e barazisë përpara ligjit, të drejtën e pronës dhe të drejtën për një proces të rregullt ligjor. Masat e parashikuara synojnë të garantojnë një trajtim të barabartë për të gjitha subjektet që ushtrojnë veprimtari ekonomiko-tregtare, pavarësisht formës juridike apo teknologjike të ushtrimit të saj, duke përfshirë edhe aktivitetet e zhvilluara nëpërmjet platformave digjitale dhe internetit.

Në aspektin ligjor, projektligji vlerësohet se është në përputhje dhe në harmoni me legjislacionin tatimor në fuqi, duke saktësuar dhe përmirësuar kuadrin ekzistues proceduror. Ndryshimet e parashikuara në nenin 23, që lidhen me komunikimin elektronik ndërmjet administratës tatimore dhe tatimpaguesve, janë në përputhje me dispozitat e ligjit për komunikimet elektronike, si dhe me Vendimin e Këshillit të Ministrave nr. 211, datë 9.04.2025, “Për disa ndryshime në vendimin nr. 922, datë 29.12.2014, të Këshillit të Ministrave, ‘Për deklarimin e detyrueshëm të deklaratave tatimore dhe të dokumenteve të tjera tatimore, vetëm nëpërmjet formës elektronike’”. 

Mbështetur në analizën më sipër vlerësojmë se projektakti është në përputhje me Kushtetutën dhe legjislacionin e zbatueshëm në fuqi.


2. QËLLIMI, OBJEKTIVAT DHE RISITË E PROJEKTLIGJIT
Ky projektligj synon përshtatjen e kuadrit procedural tatimor me zhvillimet bashkëkohore të ekonomisë dhe me nevojat operacionale të administratës tatimore, duke mundësuar përmirësimin e eficiencës së zbatimit, avancimin e procedurave administrative dhe thjeshtimin e detyrimeve për tatimpaguesit. Objektivat themelorë përqendrohen në dixhitalizimin e komunikimit institucional, forcimin e masave kundër informalitetit, rregullimin e tregtisë elektronike dhe nxitjen e transparencës fiskale.
Projektligji parashikon ndërhyrje të rëndësishme në këto fusha kryesore:
a) Transformimi digjital i komunikimit institucional
Projektligji përcakton si standard prioritar transmetimin elektronik të të gjitha akteve administrative – përfshirë vendime vlerësimi, njoftime dhe korrespondencë zyrtare – përmes platformës zyrtare të e-filing ose postës së rekomanduar. Dokumenti konsiderohet i dorëzuar pas kalimit të një periudhe 10-ditore nga data e transmetimit. Ky transformim redukton ndjeshëm kostot operative, përshpejton afatet e njoftimit dhe siguron gjurmueshmëri të plotë të procesit komunikues ndërmjet administratës tatimore dhe tatimpaguesit.
b) Rregullimi i tregtisë elektronike
Aktivitetet ekonomike të kryera përmes platformave online klasifikohen si veprimtari tregtare dhe për rrjedhojë, i nënshtrohen regjimit të regjistrimit dhe tatimit. Projektligji vendos detyrimin për publikimin në faqet elektronike të të dhënave identifikuese të biznesit, si: numri unik i identifikimit fiskal (NUIS), emërtimi zyrtar, adresa e selisë dhe kontakti telefonik. Mosrespektimi i këtij detyrimi brenda 15 ditëve çon në ndërprerjen e përkohshme të aksesit në faqe, në bashkëpunim me Autoritetin e Komunikimeve Elektronike dhe Postare. Masa synon të parandalojë shmangien tatimore dhe të garantojë konkurrencë të ndershme në treg.
c) Sanksione për operatorët e paregjistruar
Projektligji përfshin vendosjen e sanksioneve ndaj subjekteve që ushtrojnë veprimtari tregtare pa qenë të regjistruar si tatimpagues. Ndër masat e parashikuara janë: bllokimi i mallrave, regjistrimi i detyruar si subjekt i TVSH-së dhe rivlerësimi i detyrimeve tatimore mbi artikujt e patrajtësuar, bazuar në çmimet aktuale të tregut. Kjo dispozitë synon të forcojë kapacitetet zbatuese të administratës fiskale dhe të standardizojë trajtimin e shkeljeve ligjore.
d) Reduktimi i pragut për pagesat me kartëmonedha
Projektligji ul kufirin maksimal të pagesave me para në dorë për transaksionet ndërmjet subjekteve nga 150,000 lekë në 100,000 lekë. Gjithashtu, vendos një kufi prej 500,000 lekësh për pagesat që individët, tregtarët e vegjël dhe të vetëpunësuarit kryejnë me konsumatorët. Kjo masë synon të forcojë kontrollin mbi qarkullimin e parasë jashtë sistemit bankar dhe të kontribuojë në formalizimin e ekonomisë, në përputhje me objektivat e Bankës së Shqipërisë.
e) Detyrimi për pajisje me terminale të pagesave elektronike
Projektligji përcakton afate detyruese për pajisjen me pajisje për pranimin e pagesave elektronike në pikat e shitjes. Kategori të caktuara – si strukturat akomoduese, sektori i transportit, institucionet publike dhe shoqëritë me kapital shtetëror – duhet të pajisen brenda datës 30 maj 2026. Për tatimpaguesit e tjerë, afati është 31 dhjetor 2026. Përjashtohen subjektet që: operojnë në zona pa infrastrukturë interneti, nuk janë subjekt i TVSH-së, janë të vetëpunësuar pa më shumë se një vendndodhje dhe nuk janë të detyruar të lëshojnë fatura. Masa synon të rrisë transparencën fiskale dhe të nxisë përdorimin e mjeteve moderne të pagesës.
f) Lehtësimi i korrigjimit të deklaratave vjetore personale
Individët tatimpagues përfitojnë të drejtën për të korrigjuar deklaratat vjetore të të ardhurave personale brenda një afati 6-mujor nga dorëzimi i tyre, me kufizim maksimal prej dy ndërhyrjesh korrigjuese. Gjithashtu, afati për dorëzimin e versioneve të rishikuara të deklaratës reduktohet nga 36 muaj në 24 muaj. Kjo dispozitë përmirëson fleksibilitetin e vetëdeklarimit dhe rrit saktësinë në përmbushjen e detyrimeve tatimore.
g) Masa të tjera mbështetëse
Projektligji përfshin ndërhyrje të mëtejshme si:
· Pezullimi i rimbursimeve tatimore gjatë kohës që tatimpaguesi është subjekt hetimi penal për mashtrim me TVSH ose fshehje të të ardhurave.
· Riorganizim i strukturave të Hetimit Tatimor dhe zgjerim i kompetencave të tyre.
· Përjashtim nga aplikimi i kamatëvonesave për institucionet publike, në rastet kur vonesat burojnë nga efekte prapavepruese të akteve ligjore.
· Vendosja e sanksioneve administrative për prodhuesit dhe mirëmbajtësit e softuerëve të pajisjeve fiskale në rastet e refuzimit të bashkëpunimit me autoritetin tatimor.


3. KONSULTIMI PUBLIK

Projektligji është përfshirë në procesin e konsultimit me Këshillin Tatimor, në kuadër të diskutimeve të zhvilluara për Paketën Fiskale 2026, me qëllim sigurimin e transparencës dhe përfshirjen e grupeve të interesit në hartimin e politikave fiskale. Në vijim, projektligji është dërguar për mendim dhe është bashkërenduar me një sërë institucionesh shtetërore me kompetenca të lidhura me fushën e rregullimit, përfshirë Agjencinë Kombëtare të Shoqërisë së Informacionit, Ministrinë e Drejtësisë, Autoritetin e Komunikimeve Elektronike dhe Postare, si dhe Bankën e Shqipërisw.


4. INSTITUCIONET DHE ORGANET QË NGARKOHEN ME ZBATIMIN E PROJEKTAKTIT

Për zbatimin e projektligjit ngarkohen Ministria e Financave dhe Drejtoria e Përgjithshme e Tatimeve. Autoriteti i Komunikimeve Elektronike dhe Postare do të zbatojë masën e bllokimit të përkohshëm të faqeve të internetit që nuk publikojnë të dhënat identifikuese të subjekteve tregtare online.


5. EFEKTET FINANCIARE TË AKTIT

Ky projektligj nuk pritet të prodhojë ndikime financiare mbi buxhetin e shtetit. Ndërhyrjet e parashikuara kanë për qëllim kryesor përmirësimin e procedurave administrative, modernizimin e kanaleve të komunikimit me tatimpaguesit dhe rritjen e transparencës fiskale, pa gjeneruar shpenzime shtesë të konsiderueshme për fondet publike.

6. VLERËSIMI I SHKALLËS SË PËRAFRIMIT ME ACQUIS COMMUNAUTAIRE

Projektligji nuk synon përafrimin me ndonjë acquis të Bashkimit Evropian.


7. SHQYRTIMI I PROJEKTLIGJIT DHE ÇËSHTJET E DISKUTUARA NË KOMISION

Në mbledhjen e mbajtur në Komision, më datë 17.11.2025, kryetari i Komisionit, z. Ulsi Manja ftoi z. Petrit Malaj, Ministër i Financave për të prezantuar aktet e Paketës Fiskale përkatësisht 8 Projektligje, ndër të cilat dhe Projektligjin "Për disa shtesa dhe ndryshime në ligjin nr. 9920, datë 19.5.2008, 'Për procedurat tatimore në Republikën e Shqipërisë', të ndryshuar", si dhe për të diskutuar në vijim sëbashku me anëtarët e komisionit çështjet e rregulluara në projektligj.

Ministri Malaj, gjatë referimit të tij, paraqiti qëllimin dhe objektivat thelbësore që synohen të arrihen përmes këtij projektligji, duke e vlerësuar atë si një nismë të rëndësishme drejt përmirësimit të procedurave administrative dhe modernizimit të administratës tatimore. Ministri sqaroi se Projektligji synon optimizimin e funksionimit të strukturave fiskale dhe lehtësimin e barrës procedurale për tatimpaguesit, duke thjeshtuar ndërveprimin e tyre me autoritetin tatimor dhe duke rritur efektivitetin e administrimit të detyrimeve tatimore.

Z. Malaj theksoi se projektligji synon të trajtojë e disiplinojw çështje me rwndwsi që lidhen me fenomenin e ekonomisë informale dhe shmangien e detyrimeve fiskale, përmes ndërhyrjes në përmirësimin e standardeve të transparencës dhe forcimit të mekanizmave të gjurmueshmërisë së flukseve financiare. Gjithashtu, Ministri Malaj nënvizoi rëndësinë e vendosjes së një kuadri rregullator të unifikuar dhe të barabartë për të gjitha entitetet që ushtrojnë veprimtari tregtare, pavarësisht formës apo kanalit përmes të cilit zhvillojnë aktivitetin e tyre ekonomik.

Gjatë prezantimit të nismës, Ministri paraqiti një përmbledhje të dispozitave kryesore të parashikuara në projektligj, duke evidentuar fushat kyçe të ndërhyrjes normative. Z. Malaj theksoi se projektligji synon të nxisë transformimin digjital të komunikimit ndërmjet administratës tatimore dhe tatimpaguesve, përmes eliminimit progresiv të metodave tradicionale të komunikimit postar. Gjithashtu, ministri argumentoi nevojën për një kuadër të qartë ligjor që adreson zhvillimin e tregtisë elektronike dhe përcaktimin e trajtimit tatimor të aktiviteteve që zhvillohen në mjedisin digjital.

Nw vijim Z. Malaj informoi se Projektligji parashikon gjithashtu vendosjen e sanksioneve për subjektet që ushtrojnë veprimtari tregtare pa përmbushur detyrimin ligjor për regjistrim pranë autoriteteve kompetente, si dhe masa për reduktimin e përdorimit të pagesave me para në dorë në transaksionet ekonomike. Gjithashtu, një tjetër element i rëndësishëm është vendosja e detyrimit për operatorët ekonomikë që kryejnë transaksione me kartëmonedha, që të pajisen me terminale për pranimin e pagesave elektronike në pikat e shitjes, në përputhje me kalendarin e zbatimit të përcaktuar nga legjislacioni përkatës. Nëpërmjet këtyre ndërhyrjeve synohet të forcohet administrimi tatimor dhe të përmirësohet transparenca fiskale. 

	Në relatimin e tij, deputeti Ermal Pacaj, në cilësinë e relatorit të projektligjit, bëri një vlerësim të aspektit kushtetues dhe ligjor mbi të cilin mbështeten dhe rregullohen dispozitat e kësaj nisme, duke evidentuar gjithashtu çështjet kryesore që disiplinohen dhe rregullohen në përmbajtjen e projektaktit.

Gjatë referimit të tij, z. Pacaj paraqiti në mënyrë të përmbledhur objektivat kryesorë të projektligjit, duke theksuar se ai synon përshtatjen e kuadrit procedural tatimor me realitetet dinamike të ekonomisë bashkëkohore dhe me kërkesat funksionale të administratës tatimore. Në këtë kuadër, shpjegoi z. Pacaj projektligji synon të rrisë efikasitetin e zbatimit tw normave ligjore, të avancojë procedurat administrative dhe të lehtësojë barrën procedurale për tatimpaguesit. Nw vijim relatori shtoi se objektivat themelore tw parashikimeve nw projektakt përqendrohen në dixhitalizimin e komunikimit institucional, forcimin e mekanizmave kundër informalitetit, rregullimin e veprimtarive në fushën e tregtisë elektronike dhe nxitjen e një transparence më të lartë fiskale.

Në vijim, relatori theksoi se projektligji parashikon ndërhyrje substanciale në disa fusha prioritare, përfshirë: a) dixhitalizimin e komunikimit ndërinstitucional me tatimpaguesit; b) rregullimin ligjor të tregtisë elektronike; c) vendosjen e sanksioneve për subjektet që ushtrojnë aktivitet pa regjistrim pranë autoriteteve kompetente; d) uljen e pragut të pagesave me para në dorë; e) detyrimin për pajisje me terminale për pranimin e pagesave elektronike në pikat e shitjes; f) lehtësimin e procedurave për korrigjimin e deklaratave vjetore personale;si dhe masa të tjera mbështetëse në funksion të modernizimit të administrimit tatimor.

Në vijim të shqyrtimit të projektligjit në Komision, anëtarët drejtuan pyetje përfaqësuesit të nismëtarit dhe zhvilluan diskutime lidhur me zbatimin praktik të projektaktit. Njw nga pyetjet e adresuara nw lidhje me kwtw projektligj ishte lidhje me detyrimin për pajisjen e subjekteve me terminale të pranimit të pagesave elektronike (POS/POI), si dhe me ndryshimet e reflektuara në nenin 6 të projektligjit. U ngritën shqetësime nëse përdorimi i këtyre pajisjeve është i detajuar në mënyrë të mjaftueshme, nëse standardizimi i tyre është i përcaktuar dhe nëse mund të ketë paqartësi në zbatim që prekin transparencën ndaj publikut.

Në përgjigje të çështjeve të ngritura, Ministri Malaj sqaroi se terminologjia e përdorur në projektligj në lidhje me pajisjet POS/POI (Point of Sale / Point of Interaction) është marrë në përputhje me standardet e përcaktuara nga Banka e Shqipërisë. Nw vijm shpjegoi se të gjithë tatimpaguesit që kryejnë shitje me para në dorë, sipas projektligjit, janë të detyruar të jenë të pajisur me terminal POS/POI në çdo pikë shitjeje.

Sipas sqarimeve të Ministrit, këto pajisje mundësojnë pranimin e pagesave me kartë bankare ose me instrumente të tjera të ngjashme të pagesave elektronike dhe përbëjnë një element kyç në procesin e formalizimit të transaksioneve. 
Në përmbyllje të diskutimeve, Kryetari dhe anëtarët e Komisionit vlerësuan në mënyrë pozitive objektivat që udhëheqin projektligjin, duke theksuar se ai përfaqëson një nismë të rëndësishme për modernizimin e administratës tatimore, rritjen e eficiencës institucionale dhe lehtësimin e ndërveprimit të tatimpaguesve me autoritetin fiskal, përmes procedurave më të thjeshtuara dhe më transparente.


[bookmark: _Hlk213013782]8. PËRFUNDIM

Në përfundim të shqyrtimit të këtij projektligji, Komisioni për Çështjet Ligjore dhe Administratën Publike, pasi vlerësoi se:

Në aspektin ligjor, projektligji i propozuar është në përputhje me Kushtetutën dhe legjislacionin shqiptar në fuqi; dhe

Në aspektin procedural, projektligji është paraqitur në përputhje me parashikimet në Rregulloren e Kuvendit;

Në përfundim, Komisioni për Çështjet Ligjore dhe Administratën Publike, në cilësinë e Komisionit për dhënie mendimi, pasi e shqyrtoi projektligjin në parim, nen për nen dhe në tërësi, e miratoi atë me shumicën e votave të anëtarëve të pranishëm, në respektim të rregullave të Rregullores së Kuvendit të Republikës së Shqipërisë.

